**Kitöltési útmutató az összeférhetetlenségi nyilatkozat függelékéhez**

**Áht. 48/B. §** (1) Nem lehet a támogatási jogviszonyban kedvezményezett

a) az, aki a támogatási döntést meghozta vagy aki a támogatási döntés meghozatalában döntés-előkészítőként részt vett,

b) az, aki a támogatási döntés időpontjában a Kormány tagja, államtitkár, közigazgatási államtitkár, helyettes államtitkár, megyei közgyűlés elnöke, főpolgármester, polgármester, regionális fejlesztési ügynökség vezető tisztségviselője,

c) az a) és b) pont szerinti személlyel közös háztartásban élő hozzátartozó,

d) – a nyilvánosan működő részvénytársaság kivételével – az a) és b) pont szerinti személy tulajdonában álló gazdasági társaság,

e) – az állam, a helyi önkormányzat, illetve a köztestület legalább 50%-os közvetlen vagy közvetett tulajdonában lévő gazdasági társaság, valamint a sportegyesület és a sportszövetség kivételével – az olyan gazdasági társaság, alapítvány, egyesület, egyházi jogi személy vagy szakszervezet, illetve ezek önálló jogi személyiséggel rendelkező olyan szervezeti egysége, amelyben az a)–c) pont szerinti személy vezető tisztségviselő, az alapítvány kezelő szervének, szervezetének tagja, tisztségviselője, az egyesület, az egyházi jogi személy vagy a szakszervezet ügyintéző vagy képviseleti szervének tagja.

(2) Az (1) bekezdést nem kell alkalmazni

a) a társadalombiztosítás pénzbeli és természetbeni ellátásaira,

b) a fogyatékos természetes személyeknek a fogyatékos élethelyzetre tekintettel nyújtott pénzbeli és természetbeni ellátásokra,

c) a családtámogatásokra, és

d) a természetes személyeknek a méltánylást igénylő élethelyzetükre figyelemmel, továbbá jövedelmük pótlása, illetve kiegészítése érdekében rászorultsági alapon nyújtott egyéb szociális pénzbeli, természetbeni és személyes jellegű ellátásokra.

***A fenti jogszabály alapján a nyilatkozat kitöltése:***

1. Abban az esetben, **ha a kedvezményezett magánszemély**, akkor a fenti jogszabály a-c.) pontja alapján állhat fenn az összeférhetetlenség.

* **ha nem áll fenn**, akkor a függelék 28. sorában ezt kell kiválasztani, az 1-3. pontokban pedig a „nem”-et (4-5. pont üresen hagyható),
* **ha fennáll** az összeférhetetlenség, akkor a 28. sorban a „fennáll a … pont alapján” valamelyikét szükséges kiválasztani, valamint az 1-3. pontokat ennek megfelelően kitölteni (4-5. pont üresen hagyható).

3. Abban az esetben, **ha államháztartáson belüli szervezet** (költségvetési szerv, helyi önkormányzat, nemzetiségi önkormányzat) **a kedvezményezett**, nem szükséges az összeférhetetlenségi nyilatkozat, mivel a jogszabály rájuk nem terjeszti ki ezt a feltételt.

2. Abban az esetben, **ha gazdasági társaság vagy egyéb államháztartáson kívüli szervezet a kedvezményezett**, akkor a jogszabály d-e.) pontjai alapján állhat fenn szervezetileg és a szervezet képviselői tekintetében az a-c) pontjai alapján az összeférhetetlenség. (Ezért szükséges a szervezet minden hivatalos képviselőjétől az összeférhetetlenségi nyilatkozat és nem elég csak attól a képviselőtől, aki a 9/3a nyilatkozatot és a szerződést aláírja.)

Ez alól **kivétel** az állam, a helyi önkormányzat, illetve a köztestület legalább 50%-os közvetlen vagy közvetett tulajdonában lévő gazdasági társaság, valamint a sportegyesület és a sportszövetség. Ezek esetében akkor is nyújtható támogatás, ha a jogszabály a-c.) pontja szerinti személy vezető tisztségviselő ezekben.

* **ha nem áll fenn** az összeférhetetlenség, akkor a függelék 28. sorában ezt kell kiválasztani, az 1., 2. és 4. pontban pedig a „nem”-et. (3. és 5. pont üresen marad)
* **ha fennáll** az összeférhetetlenség, akkor a 28. sorban a „fennáll a … pont alapján” valamelyikét szükséges kiválasztani, valamint a 3-4-5. pontokat ennek megfelelően kitölteni.